Diari Oficial de la Generalitat Valenciana


Sumari del DOGV 3086, del 25-09-1997 (1997/10521)

ORDRE de 15 de setembre de 1997, de la Conselleria d'Agricultura, Pesca i Alimentació, per la qual s'aprova el Pla d'Obres d'Interès General per a la Modernització del Regadiu de la Marina Alta I-Part (Alacant).
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3086

Data del DOGV
:   25-09-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/10015


Data del document
:   15-09-1997

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

ORDRE de 15 de setembre de 1997, de la Conselleria d'Agricultura, Pesca i Alimentació, per la qual s'aprova el Pla d'Obres d'Interès General per a la Modernització del Regadiu de la Marina Alta I-Part (Alacant).  
La Conselleria d'Agricultura, Pesca i Alimentació té entre els seus objectius prioritaris la modernització del regadiu de la Comunitat Valenciana i la reutilització d'aigües residuals. Això comporta la realització d'obres que milloren la gestió dels recursos hídrics, amb l'adequació de les infraestructures als moderns sistemes de reg.  
Després de la recent aprovació, per mitjà de l'Ordre d'11 de juny de 1997, del Pla d'Obres d'Interès General de la Marina Baixa-litoral 1a part, i per a completar les previsions d'actuació en la modernització dels regadius de la província d'Alacant, els Serveis Territorials han elaborat un Pla d'Obres de la zona regable dels municipis d'Adsúbia, Benissa, Dénia, Els Poblets, Gata de Gorgos, Ondara, Pedreguer i El Verger, pertanyents a la comarca de la Marina Alta, amb l'objectiu d'introduir la tecnologia del reg localitzat i dotar-la dels elements estructurals que permeten optimar l'aprofitament dels recursos hídrics disponibles.  
Les actuacions previstes són les necessàries per a establir la regulació adequada per al manteniment d'un equilibri hídric entre necessitats i recursos disponibles, i també els mecanismes d'explotació que permeten una considerable reducció dels efectes de la salinització dels recursos subterranis, l'aprofitament de les aigües depurades, la disminució del risc d'inundacions per conduccions de drenatge, la implantació del reg localitzat i l'adequació de la xarxa viària a les necessitats actuals.  
Per això, a proposta de la Direcció General de Regadius i Estructures Agràries, i fent ús de les facultats que tinc atribuïdes,  
ORDENE  
Article 1  
S'aprova el Pla d'Obres d'Interès General per a la Modernització del Regadiu de la Marina Alta-1a part (Alacant).  
Article 2  
D'acord amb l'article 62 de la Llei de Reforma i Desenvolupament Agrari i amb els decrets 151/1990, de 17 de setembre; 169/1991, de 30 de setembre; 13/1995, de 10 de gener, i 39/1995, de 7 de març, del Consell de la Generalitat Valenciana, les obres de construcció d'embassaments i dipòsits de regulació, instal·lacions elevadores i grups de pressió amb les instal·lacions electromecàniques corresponents, xarxes o conduccions principals de reg, instal·lacions de filtratge, canonades i conduccions d'impulsió i interconnexió, línies elèctriques, centres de transformació i sistemes d'informatització, automatització i control, millora d'equipament de sondatges i les seues instal·lacions electromecàniques, condicionament d'assuts, galeries subterrànies de captació d'aigües, sèquies, conduccions i desguassos, i també la millora i el condicionament de camins rurals, queden classificades d'interès general, en el grup A de l'article 61 de la Llei de Reforma i Desenvolupament Agrari.  
DISPOSICIONS FINALS  
Primera  
La Direcció General de Regadius i Estructures Agràries dictarà les normes complementàries per a la millor aplicació de tot el que es disposa en aquesta ordre.  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 15 de setembre de 1997  
La consellera d'Agricultura, Pesca i Alimentació,  
Mª ÀNGELS RAMON-LLIN I MARTÍNEZ